becquerel
Store norske leksikon,Realfag,Fysikk,Mål og vekt
Becquerel er en målenhet for aktivitet av et radioaktivt stoff. Symbolet er Bq. Enheten er oppkalt etter den franske fysikeren Antoine Henri Becquerel.
Definisjon Én becquerel er lik antall desintegrasjoner eller utsendte partikler per sekund (s) i en bestemt stoffmengde. 1 Bq = 1 desintegrasjon/sekund  Becquerel ble tatt inn i SI-systemet som avledet enhet i 1975. Uttrykt ved grunnenhetene i SI-systemet blir definisjonen: 1 Bq = 1 s⁻¹  Merk at målenhetene hertz og becquerel har samme definisjon. Forskjellen er at enheten hertz er forbeholdt til bruk om periodiske hendelser. Radioaktiv desintegrasjon er imidlertid et aperiodisk fenomen, siden desintegrasjonene opptrer stokastisk.Becquerel erstatter den eldre enheten curie (Ci). Forholdet mellom gammel og ny enhet kan uttrykkes som: 1 curie (Ci) = 37 gigabecquerel (GBq) = 3,7 · 10¹⁰Bq Anvendelse Becquerel blir brukt til å angi radioaktiv forurensning, konsentrasjon av radioaktivt materiale og dosering av radioaktive legemidler. Siden enheten er liten, blir den ofte supplert med et SI-prefiks, som for eksempel i kBq, MBq og GBq.Antall becquerel angir bare det antall strålekvanter eller partikler som sendes ut. For å bestemme virkningen av strålingen (som måles i gray eller sievert), må man også vite hvilken type stråling som sendes ut og hvilken energi strålingen har, eller hvilken radionuklide (radioaktiv nuklide) som stråler.Eksempel: Den biologiske virkningen er cirka 80 ganger så stor for strålingen fra ²⁴⁰Pu (plutonium) som fra ¹³⁷Cs (cesium), og 80 ganger så stor for strålingen fra ¹³⁷Cs som fra ³H (hydrogen) for like mange becquerel. Eksempler på radioaktive kilder i naturen: Kilde Radioaktivitet     Granitt 1 kBq/kg    Uran 25 MBq/kg   Uranmalm (0,3 %) 500 kBq/kg   Lavaktivt avfall 1 MBq/kg   Kaffe 1 kBq/kg   Grenseverdi fastsatt for kjøtt 600 Bq/kg   Grenseverdi for innendørs radonnivå 200 Bq/m³    Menneske (70 kg) 4500 Bq    Røykvarsler (med americium) 370 kBq    Plutonium (²³⁹Pu) 2,3 TBq/kg   Plutonium (²⁴⁰Pu) 8,5 TBq/kg Les mer i Store norske leksikon radioaktivitet hertz SI-systemet